b'\n_START_ARTICLE_\nMi\xc5\xa1ja mrzlica\n_START_SECTION_\nPovzro\xc4\x8ditelj\n_START_PARAGRAPH_\nMi\xc5\xa1jo mrzlico povzro\xc4\x8dajo hantavirusi iz dru\xc5\xbeine Bunyaviridae, in sicer virusi Dobrava, virus Puumala, Tule, Hantaan in Seul. V Sloveniji se pojavljata dva, Dobrava in Puumala. Virus Dobrava, katerega gostitelj je rumenogrla mi\xc5\xa1, je bil izoliran v Sloveniji, iz kraja Dobrava blizu \xc5\xbdu\xc5\xbeemberka. Prvi\xc4\x8d so ga opisali na In\xc5\xa1titutu za mikrobiologijo in imunologijo v Ljubljani.\n_START_SECTION_\nPrena\xc5\xa1anje\n_START_PARAGRAPH_\nNaravni rezervoar hantavurisov, ki povzro\xc4\x8dajo mi\xc5\xa1jo mrzlico, so predvsem med glodavci, kot so mi\xc5\xa1i, voluharji in podgane, ki so kroni\xc4\x8dni nosilci. Vsaka vrsta hantavirusa je povezana z dolo\xc4\x8deno vrsto glodavca. Oku\xc5\xbeeni glodavci izlo\xc4\x8dajo virus s slino, se\xc4\x8dem in blatom, \xc4\x8dlovek pa se oku\xc5\xbei z vdihovanjem aerosolov, ki vsebujejo virus zaradi onesna\xc5\xbeenosti z izlo\xc4\x8dki glodavcev. Bolezen se ne prena\xc5\xa1a s \xc4\x8dloveka na \xc4\x8dloveka. Inkubacijska doba mi\xc5\xa1je mrzlice je razmeroma dolga in lahko traja ve\xc4\x8d mesecev, obi\xc4\x8dajno pa traja 2 do 4 tedne.\n_START_SECTION_\nDiagnoza\n_START_PARAGRAPH_\nMi\xc5\xa1jo mrzlico je te\xc5\xbeavno diagnosticirati le na podlagi klini\xc4\x8dne slike, zato so obi\xc4\x8dajno potrebne serolo\xc5\xa1ke preiskave. Na bolezen posumijo pri bolnikih z vro\xc4\x8dinsko boleznijo s simptomi, podobnimi gripi, ledvi\xc4\x8dno odpovedjo neznanega vzroka in v\xc4\x8dasih tudi s spremljajo\xc4\x8do okvaro delovanja jeter. Oku\xc5\xbeba se serolo\xc5\xa1ko potrdi s prisotnostjo specifi\xc4\x8dnih protiteles s testom ELISA in dokazom virusne nukleinske kisline v krvi bolnika z veri\xc5\xbeno reakcijo s polimerazo (PCR).\n_START_SECTION_\nZdravljenje\n_START_PARAGRAPH_\nNa voljo ni u\xc4\x8dinkovitega cepiva ali specifi\xc4\x8dnega zdravila. Zdravljenje je simptomatsko; s protivro\xc4\x8dinskimi zdravili bolniku ni\xc5\xbeajo zvi\xc5\xa1ano telesno temperaturo, ohranjajo ustrezno hidriranost, po potrebi pa se uporabi tudi dializa._NEWLINE_Zdravljenje z ribavirinom na Kitajskem in v Koreji, ki so ga bolniku uvedli najkasneje 7 dni po nastopu vro\xc4\x8dine, je pokazalo zmanj\xc5\xa1ano umrljivost ter skraj\xc5\xa1anje poteka oku\xc5\xbebe.'